Singende Kaapse hartchirurg bring hulde aan kollegas | Netwerk24
Singende Kaapse hartchirurg bring hulde aan kollegas
Deur Nazley Wilschutt 15 Januarie 2021 07:23
Dr. Wilhelm Lichtenberg, wat as die "singende chirurg van Kaapstad" bekend staan, het onlangs 'n video uitgereik van 'n liedjie waarin hy hulde aan verpleegsters en dokters bring.
Lichtenberg, 'n hartchirurg, sê Riaan Steyn het die melodie verwerk en dr. Martin Young, 'n oor-neus-en-keel-spesialis van Knysna, het "Healthcare Heroes" se lirieke geskryf.
Die video begin met 'n verpleegster wie se wekker om 04:30 afgaan, wanneer sy opstaan om vir haar dagtaak gereed te maak.
Dit wys hoe sy in persoonlike beskermende drag na haar eerste pasiënte gaan en hoe pasiënte op draagbare by die hospitaal aankom terwyl dokters en verpleegsters bontstaan om almal te help.
Die operasangeres Brittany Smith verskyn ook in die video.
Lichtenberg sê hy het Smith in twee operas gesien en haar gevra om 'n deel in die lied te sing.
Die video is deur Anne Meyers van die produksiehuis Two Blondes and the Redheart vervaardig. Dit is in die Christiaan Barnard-gedenkhospitaal en die Netcare N1 City-hospitaal in Kaapstad opgeneem.
'n Skermgreep van Brittany Smith, die sopraan wat saam met dr. Wilhelm Lichtenberg sing.
Lichtenberg sê dit was spesiaal om die video op te neem.
"Die verpleegsters en dokters offer so baie op om almal te help. Ek het geweldige respek vir hulle. Die liedjie is geskryf om hulde aan hulle te bring."
Lichtenberg sê mense moet weet hoe hard dokters en verpleegsters daagliks werk.
"Mense moet besef dit is die mense wat hulle doodwerk om soveel mense moontlik te help. Hulle het hul eie lewe en die lewe van ander in hul hande. En dit is 'n groot verantwoordelikheid."